ྒྱན་པ།  དཀྱིལ་འཁོར་གྱི་གྲྭ་བཞི་དང་།  སྒོ་ཁྱུད་ཀྱི་མཚམས་བརྒྱད་དུ།  རྡོ་རྗེ་ཕྱེད་པ་དང་བཅས་པའི་ཟླ་བ་ཚེས་པས་མཚན་པ།  གཞན་ཡང་རྒྱན་དང་།  ལྷབ་ལྷུབ་དུ་མས་བརྒྱན་པའི་གཞལ་ཡས་ཁང་པའི་ནང་དུ་ལྷའི་གནས་བཅུ་དགུ་པདྨ་རབ་ཏུ་རྒྱས་པའི་གདན་རྣམས་ལ།  ཉི་མའི་དཀྱིལ་འཁོར་བརྒྱད་དང་།  ཟླ་བའི་དཀྱིར་འཁོར་བཅུ་གཅིག་གི་གདན་རྣམས་བསམ་མོ།  ། དེ་ནས་བརྟེན་པ་ལྷ་བསྐྱེད་པའི་ཕྱིར།  གདན་དབུས་མར་ཉི་མའི་སྟེང་དུ་ཨ་ལས་ཟླ་བའི་དཀྱིལ་འཁོར་དབྱངས་ཡིག་ཨཱ་ལི་བཅུ་དྲུག་ཕྲག་གཉིས་ཀྱིས་མཚན་པ།  དེའི་སྟེང་དུ་ཀ་ལས་ཟླ་བའི་དཀྱིལ་འཁོར་གསལ་བྱེད་ཀཱ་ལི་སུམ་ཅུ་རྩ་བཞི།  ཡ་ར་ལ་ཝ་ཌ་ཌྷ་དང་བཅས་པ་ཕྲག་གཉིས་ཀྱིས་མཚན་པ།  དེ་གཉིས་ཀྱི་བར་དུ་རང་གི་སེམས་ཉིད་ཧཱུྃ་དུ་གྱུར་པར་བསམས་པ་ལས།  འོད་ཟེར་ཁ་དོག་ལྔ་འཕྲོས་པས་སེམས་ཅན་གྱི་དོན་བྱས།  ཚུར་འདུས་ཏེ་གཅིག་ཏུ་གྱུར་པ་ལས་རྡོ་རྗེ་དཀར་པོ་རྩེ་ལྔ་པར་བསྐྱེད་ལ།  ཨོཾ་བཛྲ་ཨཱཏྨ་ཀོ྅ཧཾ།  ཞེས་བརྗོད་ནས།  རྡོ་རྗེའི་ང་རྒྱལ་བྱའོ།  ། དེ་ནས་གསུམ་ཀ་ཡོངས་སུ་གྱུར་པ་ལས།  བདག་ཉིད་རྡོ་རྗེ་འཛིན་པ་སྐུ་མདོག་དཀར་པོ་ཞལ་གསུམ་ཕྱག་དྲུག་པ།  ཞལ་གཡས་སྔོ་བ་གཡོན་དམར་བ།  ཕྱག་དང་པོ་གཉིས་ཀྱིས་འོད་ཀྱི་རིག་མ་རྡོ་རྗེ་དབྱིངས་ཀྱི་དབང་ཕྱུག་མ་ལ་འཁྱུད་ཅིང་།  གཡས་ཀྱི་འོག་མ་གཉིས་ཀྱིས་རྡོ་རྗེ་དང་རལ་གྲི།  གཡོན་པ་གཉིས་ཀྱིས་པདྨ་དང་རིན་པོ་ཆེ་འཛིན་པ།  མཚན་དང་དཔེ་བྱད་འབར་ཞིང་རིན་པོ་ཆེས་བརྒྱན་པ།  དར་གྱི་ན་བཟས་ཀླུབས་པའི་བདག་ཉིད་བསམ་ཞིང་།  འདོད་ཆགས་ལས་བྱུང་བའི་བདེ་བ་ཆེན་པོའི་ཐབས་ཁྱད་པར་དུ་འཕགས་པས་སེམས་ཅན་ཐམས་ཅད་བླ་ན་མེད་པའི་གོ་འཕང་ལ་དགོད་པར་འདོད་པས་ཡབ་ཡུམ་སྙོམས་པར་ཞུགས་པ་ལས་བདེ་བ་ཆེན་པོའི་སྒྲ་ནམ་མཁའི་ཁམས་ཁྱབ་པར་གྲགས་པས།  དེ་བཞིན་གཤེགས་པ་རིགས་ལྔ་ཡབ་ཡུམ་སྤྱན་དྲངས་ནས།  ཡབ་རྣམས་རང་ཉིད་རྡོ་རྗེ་འཛིན་པའི་སྐུ་ལ་ཐིམ་པས།  གཟི་བརྗིད་ཕུན་སུམ་ཚོགས་ཤིང་།  བདེ་བ་ཆེན་པོས་ཡོངས་སུ་གང་བས་ཡུམ་དགའ་བར་བྱས༑  ཡུམ་རྣམས་རིག་མ་ལ་ཐིམ་པས།  རིག་མ་གཟི་བརྗིད་དང་ལྡན་ཞིང་བདེ་བ་ཆེན་པོས་ཡོངས་སུ་གང་བས་ཡབ་མཉེས་པར་བྱས་ནས།  སླར་ཡང་སྙོམས་པར་ཞུགས་པའི་བདེ་བ་ཆེན་པོའི་སྒྲས་ནམ་མཁའི་མཐས་གཏུགས་པའི་དེ་བཞིན་གཤེགས་པ་ཐམས་ཅད་སྤྱན་དྲངས་ནས།  ཞལ་དུ་ཞུགས།  སྙིང་ཁར་འདོད་ཆགས་ཆེན་པོའི་མེས་འོད་དུ་ཞུ།  བྱང་ཆུབ་ཀྱི་སེམས་ཐིག་ལེའི་རྣམ་པས་ཡབ་ཀྱི་རྡོ་རྗེའི་ལམ་ནས་ཡུམ་གྱི་མཁར་བབས།  དེ་ཡོངས་སུ་གྱུར་པ་ལས་ལྷ་བཅུ་དགུའི་དཀྱིལ་འཁོར་ཅིག་ཅར་བསྐྱེད་དོ།  ། སླར་ཡང་རྡོ་རྗེ་འཛིན་པའི་ཐུགས་ཀའི་ས་བོན་ལས་འོད་ཟེར་གྱི་ཚོགས་འཕྲོས་པས།  འཇིག་རྟེན་གྱི་ཁམས་མ་ལུས་པ་ལ་ཕོགསངས་རྒྱས་ཀྱི་ཞིང་ཡོངས་སུ་དག་པ་གཞལ་ཡས་ཁང་དང་།  སེམས་ཅན་ཡོངས་སུ་སྨིན་པར་བྱས་ནས།  སེམས་ཅན་རྣམས་འོད་ཟེར་དེ་ཉིད་ཀྱིས་བཀུགཞལ་དུ་ཞུགས།  ཐུགས་ཀར་འོད་དུ་ཞུ།  སྐུའི་དབྱིབས་བརྒྱུད།  བྷ་གའི་དཀྱིལ་འཁོར་གྱི་ལྷ་རྣམས་ལ་གཉིས་སུ་མེད་པར་ཐིམ་ནས།  དེ་བཞིན་གཤེགས་པའི་ངོ་བོར་གྱུར་པར་བསམ་མོ།  ། ཡང་ས་བོན་ལས་འོད་ཟེར་འཕྲོས་པས་ཆོས་ཀྱི་དབྱིངས་ཀྱིས་ཀླས་པའི་སངས་རྒྱས་ཐམས་ཅད་བཀུག་ནས།  སྔར་བཞིན་ཞལ་དུ་ཞུགས།  སྙིང་གར་འོད་དུ་ཞུ་བའི་བྱང་ཆུབ་ཀྱི་སེམས་ཀྱི་ཆུ་རྒྱུན་གྱིས་བྷ་གའི་དཀྱིལ་འཁོར་གྱི་ལྷ་རྣམས་ལ་དབང་བསྐུར་བས་ལྷ་རྣམས་རེ་རེའང་ཕུང་པོ་ལྔ་དང་༑  འབྱུང་བ་བཞི་དང་༑  སྐྱེ་མཆེད་བཅུ་གཉིས་རྣམ་པར་དག་པ་ལྷ་ཉི་ཤུ་རྩ་གཅིག་གི་ངོ་བོར་བསམ་མོ༑ ༑ དེ་ནས་བྷ་གའི་ལྷ་རྣམས་ལ་དམིགས་ལ།  ཨོཾ་ཨཱཿབིགྷྣཱན་ཏ་ཀྲྀཏ་ཧཱུྃ།  ཞེས་པ་ལ་སོགས་པའི་སྔགས་རྣམས་བསམ།  ཡང་ན་ཧཱུྃ་ཧཱུྃ་ཧཱུྃ་ཧཱུྃ།  རྃ་ཁྃ་ཧྃ་བྃ་ཧཱུྃ་ཛཿཏཱྃ་པྃ་མྃ་ལྃ་ཁྃ་ཛི་ྃཨཱྃ་བྷྲཱུྃ་ཧཱུྃ།  ཞེས་པའི་ས་བོན་རྣམས་བརྗོད་ལ།  བགེགས་མཐར་བྱེད་ནས་གཙོ་བོའི་བར་རིམ་པ་བཞིན་སྤྲོས།  རེ་རེའང་དཔག་ཏུ་མེད་པར་གྱུར་ནས།  སྣོད་ཡོངས་སུ་དག་པའི་གཞལ་ཡས་ཁང་རྣམས་སུ།  ལྷ་བཅུ་དགུའི་དཀྱིལ་འཁོར་གྱི་འཁོར་ལོའི་ཚོགས་སུ་གྱུར་པར་བསམ་མོ།  ། དེ་ནས་ཡབ་ཡུམ་སྙོམས་པར་ཞུགས་ནས།  བདེ་བའི་སྒྲས་དེ་བཞིན་གཤེགས་པ་ཐམས་ཅད་ཀྱི་བདེ་བ་ཆེན་པོའི་རང་བཞིན།  ཨོཾ་ཨཱཿཧཱུྃ་གི་ཡི་གེ་ཧོ་གཉིས་ཀྱིས་མཐའ་བརྟེན་པ་སྤྱན་དྲངས་ཏེ།  ཞལ་དུ་ཞུགས་པས་ཡོངས་སུ་སྦྱངས་པའི་གསེར་དང་དངུལ་ཆུ་ལྟར་འདྲེས་ནས་ཡབ་ཡུམ་གཉིས་ཀ་ཞུ་སྟེ།  བྱང་ཆུབ་ཀྱི་སེམས་ཀྱི་ཐིག་ལེ་གཅིག་ཏུ་གྱུར་པར་བསམ་མོ།  ། དེ་ནས་ཐིག་ལེ་དེ་ལས་ཐིག་ལེ་ཕྲ་མོ་བཞི་མཚམས་བཞིར་འཕྲོས་པ་ལས་ཚད་མེད་པ་བཞིའི་རང་བཞིན།  ལྷ་མོ་བཞིར་གྱུར་ནས།  ཐིག་ལེ་ལས་བསླང་བའི་ཕྱིར།  གླུས་བསྐུལ་བ་ནི།  སྤྱན་གྱིས་འདི་སྐད་དུ།  སེམས་ཅན་ཁམས་ལ་གནས་པའི་དབང་ཕྱུག་ཁྱོད་ནི་རྡོ་རྗེའི་ཐུགས།  ། དགའ་བའི་ཡིད་འོང་དོན་ཆེན་འདོད་པ་བདག་ལ་བསྐྱབ་ཏུ་གསོལ།  ། མགོན་པོ་གལ་ཏེ་དེ་རིང་བདག་ནི་གསོན་པར་མཆིས་བཞེད་ན།  ། སེམས་ཅན་ཡབ་(《¡¶ཞ》¡+ཆེན་གཉེན་)མཆོག་བདག་ལ་དགྱེས་པར་མཛད་དུ་གསོལ།  ། མཱ་མ་ཀཱིས།  རྡོ་རྗེའི་སྐུ་ཁྱོད་བཀའ་ཡི་འཁོར་ལོ་སེམས་ཅན་ཀུན་ལ་ཕན།  ། སངས་རྒྱས་དོན་དུ་བྱང་ཆུབ་དོན་དམ་རབ་ཏུ་ཕན་བཞེད་སྟོན།  ། མགོན་པོ་གལ་ཏེ་དེ་རིང་བདག་ནི་གསོན་པར་མཆིས་བཞེད་ན།  །  འདོད་ཆགས་དམ་ཚིག་ཆགས་པས་བདག་ལ་དགྱེས་པར་མཛད་དུ་གསོལ།  །  གོས་དཀར་མོས།  ཁྱོད་ནི་རྡོ་རྗེའི་གསུང་སྟེ་ཀུན་ལ་ཕན་ཞིང་ཐུགས་བརྩེ་བ།  །  འཇིག་རྟེན་དག་གི་དོན་དང་དགོངས་པ་མཛད་པར་རབ་ཏུ་བརྩོན།  ། མགོན་པོ་གལ་ཏེ་དེ་རིང་བདག་ནི་གསོན་པར་མཆིས་བཞེད་ན།  ། དགའ་བའི་སྤྱོད་པ་ཀུན་དུ་བཟང་པོས་བདག་ལ་དགྱེས་པར་མཛད་དུ་གསོལ།  ། སྒྲོལ་མས།  ཁྱོད་ནི་རྡོ་རྗེ་འདོད་པ་དམ་ཚིག་མཆོག་གི་ཕན་དོན་ཆེ།  ། ཡང་དག་རྫོགས་སངས་རྒྱས་ཀྱི་གདུང་མཆོག་མཉམ་ཉིད་ཐུགས་བརྩེ་བ།  ། མགོན་པོ་གལ་ཏེ་དེ་རིང་བདག་ནི་གསོན་པར་མཆིས་བཞེད་ན།  ། ཡོན་ཏན་རིན་ཆེན་མང་པོའི་གཏེར་གྱུར་བདག་ལ་དགྱེས་པར་མཛད་དུ་གསོལ།  ། ཞེས་པ་རྣམས་ཀྱི་གླུས་བསྐུལ་ནས།  ལྷ་མོ་རྣམས་འོད་ཟེར་དུ་གྱུར་ཏེ།  སླར་ཐིམ་ནས་ཡོངས་སུ་གྱུར་པ་ལས།  མྃ་གྱི་ཡི་གེར་གྱུར།  དེ་ཞུ་བ་ལས་རལ་གྲི་ཆང་ཟུང་ལ་མྃ་གྱིས་མཚན་པར་བལྟས་ལ།  དེ་ལས་འཇམ་པའི་རྡོ་རྗེའི་སྐུ་དུ་མ་སྤྲོས་པས།  སེམས་ཅན་གྱི་དོན་བྱས།  ཚུར་འདུས་ནས་གཅིག་ཏུ་གྱུར་པ་ལས།  བདག་ཉིད་འཇམ་པའི་རྡོ་རྗེ་གསེར་བཙོ་མའི་ཁ་དོག་དང་མཚུངས་པ།  ཞལ་གསུམ་ཕྱག་དྲུག་པ།  ཞལ་གཡས་སྔོ་བ་གཡོན་དཀར་བ།  ཕྱག་དང་པོ་གཉིས་ཀྱིས་ཡུམ་འཇམ་པའི་རྡོ་རྗེ་མ་ལ་འཁྱུད་པ།  གཡས་ཀྱི་འོག་མ་གཉིས་ཀྱིས་རལ་གྲི་དང་མདའ།  གཡོན་གྱི་འོག་མ་གཉིས་ཀྱིས་ཨུཏྤལ་དང་གཞུ་བསྣམས་པ།  རིན་པོ་ཆེའི་རྒྱན་རྣམ་པ་སྣ་ཚོགས་ཀྱིས་བརྒྱན་ཞིང་།  དར་གྱི་ན་བཟས་ཀླུབས་པ།  མཚན་དང་དཔེ་བྱད་ཀྱིས་སྤྲས་པ།  ཡུམ་གྱི་སྐུ་མདོག་དང་ཕྱག་མཚན་ནི་ཡབ་དང་འདྲ་བའོ།  ། གཉིས་ཀའང་གཉིས་སུ་མེད་པའི་སྦྱོར་བས་གནས་པ༑  སྤྲུལ་པའི་འོད་ཟེར་དུ་མ་འཕྲོ་བར་བསམས་ལ།  ཨོཾ་དྷརྨ་དྷཱ་ཏུ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ།  ཞེས་པའི་སྔགས་ཀྱི་བྱིན་གྱིས་བརླབ་བོ།  ། བསྙེན་པའོ།  ། དེ་ནས་ཡབ་ཡུམ་གཉིས་ཀའི་མིག་ལ་སོགས་པའི་གནས་སུ་ཟླ་བའི་དཀྱིལ་འཁོར་གྱི་གདན་ལ།  མིག་ཏུ་ཀྵི་ལས་སའི་སྙིང་པོ་དཀར་པོ།  ཞལ་གཡས་སྔོ་གཡོན་དམར་བ༑  ཕྱག་གཡས་པ་གསུམ་ན་འཁོར་ལོ་རྡོ་རྗེ་པདྨ།  གཡོན་པ་གསུམ་ན་དྲིལ་བུ་རིན་པོ་ཆེ་རལ་གྲི་འཛིན་པ།  རྣ་བར་ཛྲཱིཾ་ལས་ཕྱག་ན་རྡོ་རྗེ་སྔོན་པོ།  ཞལ་གཡས་ དཀར་གཡོན་དམར་བ།  ཕྱག་གཡས་པ་གསུམ་ན་རྡོ་རྗེ་རིན་ཆེན་འཁོར་ལོ།  གཡོན་པ་གསུམ་ན་དྲིལ་བུ་པདྨ་རལ་གྲི་འཛིན་པ།  སྣར་ཁྃ་ལས་ནམ་མཁའི་སྙིང་པོ་སེར་པོ།  ཞལ་གཡས་སྔོ་གཡོན་དཀར་བ།  ཕྱག་གཡས་པ་གསུམ་ན་རིན་པོ་ཆེ་རྡོ་རྗེ་འཁོར་ལོ།  གཡོན་པ་གསུམ་ན་དྲིལ་བུ་པདྨ་རལ་གྲི་འཛིན་པ།  ལྕེ་ལ་ལྃ་ལས་འཇིག་རྟེན་དབང་ཕྱུག་དམར་པོ།  ཞལ་གཡས་སྔོ་གཡོན་དཀར་བ།  ཕྱག་གཡས་པ་གསུམ་ན་པདྨ་རྡོ་རྗེ་འཁོར་ལོ།  གཡོན་པ་གསུམ་ན་དྲིལ་བུ་རིན་པོ་ཆེ་རལ་གྲི་འཛིན་པ།  ལུས་ལ་ཀྃ་ལས་སྒྲིབ་པ་རྣམ་སེལ་ལྗང་གུ།  ཞལ་གཡས་སྔོ་གཡོན་དཀར་བ།  ཕྱག་གཡས་པ་གསུམ་ན་རལ་གྲི་སྣ་ཚོགས་རྡོ་རྗེ་འཁོར་ལོ།  གཡོན་པ་གསུམ་ན་དྲིལ་བུ་པདྨ་ནོར་བུ་འཛིན་པ།  ཡིད་སྃ་ལས་ཀུན་ཏུ་བཟང་པོ་སྔོན་པོ།  ཞལ་གཡས་དཀར་གཡོན་དམར་བ།  ཕྱག་གཡས་པ་གསུམ་ན་རྡོ་རྗེ་པདྨ་འཁོར་ལོ།  གཡོན་པ་གསུམ་ན་དྲིལ་བུ་རིན་པོ་ཆེ་རལ་གྲི་འཛིན་པའོ།  ། སྙིང་གར་ཧཱུྃ་ལས་རྡོ་རྗེ་ཧཱུྃ་གིས་མཚན་པ་ལས་ཐུགས་རྡོ་རྗེ་སྔོན་པོ།  ཞལ་གཡས་དཀར་གཡོན་དམར།  ཕྱག་གཡས་པ་གསུམ་ན་རྡོ་རྗེ་རལ་གྲི་མདའ།  གཡོན་པ་གསུམ་ན་དྲིལ་བུ་ཨུཏྤ་ལ་གཞུ་འཛིན་པ།  མགྲིན་པར་ཨཱཿལས་པདྨ་ཨཱཿས་མཚན་པ་ལས།  གསུང་རྡོ་རྗེ་འོད་དཔག་མེད་དང་མཚུངས་པ།  སྤྱི་བོར་ཨོཾ་ལས་འཁོར་ལོ་ཨོཾ་གྱིས་མཚན་པ་ལས་སྐུ་རྡོ་རྗེ་རྣམ་པར་སྣང་མཛད་དང་མཚུངས་པ།  ཐམས་ཅད་ཀྱི་རྒྱན་དང་ཆ་ལུགས་ནི་གཙོ་བོ་དང་མཚུངས་པ་རང་སྣང་གི་ཡུམ་དང་བཅས་པ།  ཐམས་ཅད་ཀྱི་ཐུགས་ཀར་ཟླ་བ་ལ་རང་རང་གི་ཕྱག་མཚན་ལ་སོ་སོའི་ས་བོན་གྱིས་མཚན་པ་བསམ་མོ།  ། ཉེ་བར་སྒྲུབ་པའོ།  ། དེ་ནས་ཐུགས་རྡོ་རྗེའི་ཐུགས་ཀའི་ཧཱུྃ་ལས་ཐུགས་རྡོ་རྗེ་དཔག་ཏུ་མེད་པ་སྤྲོས།  སེམས་ཅན་གྱི་དོན་བྱས་སླར་འདུས་ནས་མདུན་གྱི་ནམ་མཁར་བཞུགས་པར་བསམ།  སླར་ཡང་འོད་ཟེར་འཕྲོས་ནས་རང་བཞིན་གྱི་གནས་ནས་ཐུགས་རྡོ་རྗེ་དཔག་ཏུ་མེད་པ་སྤྱན་དྲངས་ནས།  སྤྲུལ་པ་རྣམས་དང་ལྷན་ཅིག་བཞུགས་པར་བསམས་ལ།  བདག་ཉིད་ཀྱི་སྙིང་ག་ནས་སྤྲུལ་པའི་མཆོད་པའི་ལྷ་མོ་རྣམས་ཀྱིས་མཆོད་ནས།  ཐུགས་རྡོ་རྗེ་རྣམས་ཀྱི་ཐུགས་ཀར་ཐིམ་པར་བསམས་ལ།  དཔལ་ལྡན་རྡོ་རྗེའི་ཐུགས་འཆང་བ།  ། རྡོ་རྗེ་མི་ཕྱེད་གསུམ་བསྒོམས་པས།  ། དེང་བདག་བྱིན་གྱིས་བརླབས་ནས་ནི།  ། རྡོ་རྗེ་ཐུགས་ཀྱིས་མཛད་དུ་གསོལ།  ། ཞེས་པ་ལ་སོགས་པས་(《¡¶ཞ》¡+ཡེ་ཤེས་པ་ལ་)གསོལ་བ་བཏབ་པ་དང་།  ཕྱོགས་བཅུར་བཞུགས་པའི་སངས་རྒྱས་རྣམས།  ། རྡོ་རྗེ་མི་ཕྱེད་གསུམ་བསྒོམས་པས༑ ༑ དེང་བདག་བྱིན་གྱིས་བརླབས་ནས་ནི།  ། རྡོ་རྗེ་ཐུགས་ཀྱི་མཛད་དུ་གསོལ། །  ཞེས་པ་ལ་སོགས་པས་གསོལ་བ་བཏབ་པས།  སྤྲུལ་པ་དང་ཡེ་ཤེས་པའི་ཐུགས་རྡོ་རྗེའི་ཚོགས་ཐམས་ཅད་བདག་ཉིད་ཀྱི་སྙིང་གའི་ཐུགས་རྡོ་རྗེ་ལ་ཐིམ་ནས།  དེ་བཞིན་གཤེགས་པ་ཐམས་ཅད་ཀྱི་ཐུགས་ཀྱི་རང་བཞིན་དུ་བསམས་ལ།  ཨོཾ་སརྦ་ཏ་ཐཱ་ག་ཏ་ཙིཏྟ་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ།  ཞེས་བརྗོད་པས་བྱིན་གྱིས་བརླབ་བོ། །  དེ་བཞིན་དུ་མགྲིན་པའི་གསུང་རྡོ་རྗེའི་ཐུགས་ཀའི་ཨཱཿལས་སྤྲུལ་པའི་སྤྲོ་བསྡུ་དང་༑  ཡེ་ཤེས་པ་སྤྱན་དྲང་བ་དང་།  མཆོད་པ་སྔར་བཞིན་བྱས་ལ།  དཔལ་ལྡན་ཆོས་ཀྱི་གསུང་མངའ་བ།  ། རྡོ་རྗེ་མི་ཕྱེད་གསུམ་བསྒོམས་པས།  ། དེང་བདག་བྱིན་གྱིས་བརླབས་ནས་ནི།  ། རྡོ་རྗེ་གསུང་གིས་མཛད་དུ་གསོལ།  ། ཞེས་སྤྲུལ་པ་ལ་གསོལ་བ་བཏབ་པ་དང་།  ཕྱོགས་བཅུར་བཞུགས་པའི་སངས་རྒྱས་རྣམས།  ། ཞེས་པ་ལ་སོགས་པ་ཡེ་ཤེས་པ་ལ་གསོལ་བ་བཏབ་པས།  སྤྲུལ་པ་དང་ཡེ་ཤེས་པ་རྣམས་རང་གི་མགྲིན་པའི་གསུང་རྡོ་རྗེ་ལ་ཐིམ་ནས།  དེ་བཞིན་གཤེགས་པ་ཐམས་ཅད་ཀྱི་གསུང་གི་རང་བཞིན་དུ་བསམས་ལ།  ཨོཾ་སརྦ་ཏ་ཐཱ་ག་ཏ་ཝཱཀ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ།  ཞེས་བརྗོད་ལ་བྱིན་གྱིས་བརླབ་བོ།  ། དེ་བཞིན་དུ་སྤྱི་བོའི་སྐུ་རྡོ་རྗེའི་ཐུགས་ཀའི་ཨོཾ་ལས་སྤྲུལ་པའི་སྤྲོ་བསྡུ་དང་།  ཡེ་ཤེས་པ་སྤྱན་དྲང་བ་དང་།  མཆོད་པ་སྔར་བཞིན་དུ་བྱས་ལ།  དཔལ་ལྡན་རྡོ་རྗེའི་སྐུ་འཆང་བ།  ། རྡོ་རྗེ་མི་ཕྱེད་གསུམ་བསྒོམས་པས།  ། དེང་བདག་བྱིན་གྱིས་བརླབས་ནས་སུ།  ། རྡོ་རྗེ་སྐུ་ཡིས་མཛད་དུ་གསོལ།  ། ཞེས་སྤྲུལ་པ་ལ་གསོལ་བ་བཏབ་པ་དང་།  ཕྱོགས་བཅུར་བཞུགས་པའི་སངས་རྒྱས་རྣམས།  ། ལ་སོགས་པས་ཡེ་ཤེས་པ་ལ་གསོལ་བ་བཏབ་པས།  སྤྲུལ་པ་དང་ཡེ་ཤེས་པ་རྣམས་རང་གི་སྤྱི་བོའི་སྐུ་རྡོ་རྗེ་ལ་ཐིམ་ནས།  དེ་བཞིན་གཤེགས་པ་ཐམས་ཅད་ཀྱི་སྐུའི་རང་བཞྀན་དུ་བསམས་ལ།  ཨོཾ་སརྦ་ཏ་ཐཱ་ག་ཏ་ཀཱ་ཡ་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ།  ཞེས་བརྗོད་ལ་བྱིན་གྱིས་བརླབ་བོ།  །  སྒྲུབ་པའོ།  ། དེ་ནས་བདག་ཉིད་ཀྱི་སྙིང་གར་ཟླ་བའི་སྟེང་དུ་ཡེ་ཤེས་སེམས་དཔའ་རང་དང་འདྲ་བའི་ཐུགས་ཀར་ཟླ་བ་ལ་གནས་པའི་ཏིང་ངེ་འཛིན་སེམས་དཔའ་མྃ་གྱི་ཡི་གེར་བལྟས་ལ།  དེ་ལས་འོད་ཟེར་གྱི་ཚོགས་སྤྲོས་པས།  རང་བཞིན་གྱི་གནས་ནས།  དེ་བཞིན་གཤེགས་པ་རིགས་ལྔ་འཁོར་དང་བཅས་པ་སྤྱན་དྲངས་ལ།  ས་བོན་ལས་སྤྲོས་པའི་སྤྲུལ་པའི་ལྷ་མོ་མེ་ཏོག་མ་ལ་སོགས་པ་དང་།  གཟུགས་རྡོ་རྗེ་མ་ལ་སོགས་པ་དཔག་ཏུ་མེད་པས་(《¡¶ལུ》¡+མངོན་པར་)མཆོད་ནས།  ཨོཾ་སརྦ་ཏ་ཐཱ་ག་ཏ་ཨ་བྷི་ཥིཉྩ་ཏུ་མཱཾ་ཞེས་གསོལ་བ་བཏབ་པས།  རིན་པོ་ཆེའི་བུམ་པ་ཡེ་ཤེས་ཀྱི་བདུད་རྩིས་གང་བའི་ཆུ་རྒྱུན་གྱིས་དབང་བསྐུར།  དྲི་མ་ཐམས་ཅད་སྦྱངས།  ཆུ་ལྷག་མ་ཡར་ལུད་པས།  དབང་བསྐུར་བའི་ལྷ་དང་བཅས་པ་རོ་གཅིག་ཏུ་གྱུར་པ་ལས༑  ཡབ་ཡུམ་གཉིས་ཀ་ལ་རིགས་ཀྱི་བདག་པོ་མི་བསྐྱོད་པས་དབུར་བརྒྱན་པར་བསམ་མོ།  ། སྒྲུབ་པ་ཆེན་པོའོ།  ། དང་པོར་སྦྱོར་བའི་ཏིང་ངེ་འཛིན་ཏོ།  ། དེ་ནས་ཡབ་ཡུམ་གཉིས་ཀའི་སྤྱི་བོར་ཨོཾ།  མགྲིན་པར་ཨཱཿསྙིང་གར་ཧཱུྃ།  ལྟེ་བར་སྭཱ།  བརླ་གཉིས་ལ་ཧཱའི་ཡི་གེ་བསམ།  ཡུམ་གྱི་བྷ་ག་ཨ་ལས་པདྨ་དམར་པོ།  འདབ་མ་བརྒྱད་པ་ཟེའུ་འབྲུ་ལ་ཨས་མཚན་པ།  ཡབ་ཀྱི་གསང་བའི་གནས་ཧཱུྃ་ལས་རྡོ་རྗེ་སྔོན་པོ་རྩེ་ལྔ་དང་ལྡན་པ།  ལྟེ་བ་ལ་ཧཱུྃ་གིས་མཚན་པ།  བུ་ག་ཕཊ་ཀྱིས་བཀག་པར་